钦定古今图书集成/明伦汇编/官常典/第603卷 > 夏寅
## 钦定古今图书集成/明伦汇编/官常典/第603卷 > 夏寅

按《明外史》本传：“寅字正夫，华亭人。正统末举进士，授
南京吏部主事。杜门力学，为文以宏奥称，进郎中。成
化初，考满入都，上言臣顷历徐州，见旱涝之后，民不
聊生。此州壤接山东，素产豪杰。今饥馁切身，必为盗
贼。乞特遣大臣镇抚，蠲其田租，发廪赈贷。又见沿途
贡船，丁夫不足，役及老稚，而所载官物仅一箱，馀皆
私赍，乞严行禁绝。淮安、徐州、济宁实两京咽喉，宜各
设文武官镇守，训兵屯田，常使两京声势联络，则仓
猝可以制变。”章下所司，惟不设文武官，馀皆议行。迁
江西副使，提督学政。其教务先德行士，经激劝者，后
多为闻人。进浙江右参政，恩信大孚。处州民有苦虐
走聚山谷者，招之不应，曰：“须夏公来，吾属乃归耳。”寅
檄至，众果解散。久之，进山东右布政使。弘治改元，言
官或言其老，遂致仕归。寅清直无党援，为郎官二十
年，副使十年，始进秩，未尝以淹屈介意。尝语人曰：“君
子有三惜：此生不学，一可惜；此日闲过，二可惜；此身
一败，三可惜。”世传为名言。初，在南曹，与工部主事吴
人刘昌并有诗名。昌幼颖悟绝人，尝避雨染肆，阅其
簿籍，已而染肆火书以畀之，不失毫发。年十九，举乡
试第一，登进士。博学工诗。寅每见其作，累月不下笔，
必求胜之。昌后历广东左参政。